РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/210-16

4. октобар 2016. године

Б е о г р а д

ЗАПИСНИК

СЕДМЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 4. ОКТОБРА 2016. ГОДИНЕ

Седница је почела у 8,35 часова.

Седницом је председавала др Александра Томић, председник Одбора.

Седници су присуствовали чланови Одбора: Верољуб Арсић, Горан Ковачевић, Радмило Костић, Оливера Пешић, Момо Чолаковић и Милан Лапчевић.

Седници су присуствовали заменици чланова Одбора: Зоран Бојанић, заменик Николе Јоловића, Србислав Филиповић, заменик Жике Гојковића и Владимир Маринковић, заменик Милорада Мијатовића.

Чланови Одбора Золтан Пек, Зоран Красић и Милорад Мирчић, приступили су седници у току расправе по првој тачки дневног реда.

Седници нису присуствовали чланови Одбора: Душан Бајатовић, Саша Радуловић, Горан Ћирић, Војислав Вујић, нити њихови заменици.

Седници су присуствовали и народни посланици Бранка Стаменковић и Иван Костић.

На позив председника Одбора, седници су присуствовали представници предлагача закона: Ана Брнабић, министар државне управе и локалне самоуправе, Ненад Мијаиловић државни секретар у Министарству финансија, Мирјана Чојбашић, помоћник министра у Министарству финансија, и Саша Могић, помоћник министра у Министарству државне управе и локалне самоуправе.

На предлог председника, Одбор је већином гласова утврдио следећи

Д н е в н и р е д:

- усвајање записника Шесте седнице Одбора -

1. Разматрање Предлога закона о изменама Закона о финансирању локалне самоуправе, који је поднела Влада (број 011-1856/16 од 19. августа 2016. године), у начелу.

\* \* \*

Пре преласка на рад по утврђеном дневном реду, Одбор је једногласно, без примедаба, усвојио записник Шесте седнице Одбора.

\* \* \*

**Прва тачка дневног реда**: Разматрање Предлога закона о изменама Закона о финансирању локалне самоуправе, који је поднела Влада, у начелу

Државни секретар у Министарству финансија Ненад Мијаиловић представио је члановима и заменицима чланова Одбора предложене измене Закона о финансирању локалне самоуправе и образложио разлоге за његово доношење. Предложене измене предвиђају смањење удела општина и градова у приходима од пореза на зараде. Наиме, од укупних прихода од пореза на зараде који се исплаћују локалним самоуправама, уместо досадашњих 80 одсто, градовима ће убудуће остајати 77 одсто, општинама 74 одсто, док ће остало бити усмерено у буџет Републике Србије. Такође, предложеним изменама предлаже се да се Београду приходи смање више и да главном граду уместо 70 одсто, убудуће остаје 66 одсто од пореза на зараде. Приликом одређивања процента смањења удела општина и градова у приходима од пореза на зараде, предлагач је водио рачуна да ниједна локална самоуправа не изгуби више од четири одсто прихода, а изузетак је Бор који ће изгубити 4,4 одсто. Локалне самоуправе предложеним изменама неће поднети терет уштеда од 8 млрд динара, како је то раније било предвиђено, већ ће то бити 4,8 млрд. динара, што ће им омогућити нормално функционисање.

У дискусији поводом ове тачке дневног реда учествовали су: Милан Лапчевић, Зоран Красић, Горан Ковачевић, Милорад Мирчић, Ненад Мијаиловић и Ана Брнабић. Током дискусије чланови Одбора и представници предлагача закона разменили су мишљења и ставове о предложеном закону.

На предлог председника, Одбор је већином гласова (10 гласова за, три гласа против, нико уздржан) одлучио да предложи Народној скупштини да прихвати Предлог закона о изменама Закона о финансирању локалне самоуправе, који је поднела Влада, у начелу.

\* \* \*

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама Закона о финансирању локалне самоуправе, који је поднела Влада, у начелу.

\* \* \*

Седница је завршена у 9,25 часова.

Седница је тонски снимана.

СЕКРЕТАР ПРЕДСЕДНИК

Александра Шашо др Александра Томић